Steen Gade (SF), 2013-05-31:
Tak for det, og tak til ministeren for redegørelsen og strategien, der er kommet.
Jeg sagde i min begrundelse, at den verdensøkonomi, som vi ser frem imod, jo vil være en, hvor de fattige lande – dem, vi i dag kalder fattige lande – vil spille en større og større rolle i handelen, vil spille en større og større rolle i verdensøkonomien.
Jeg har læst tal, der viser, at vi i EU i 2050 måske kan operere med, at vi vil være 7 pct. af verdensbefolkningen og 9 pct. af økonomien, og man kan vel argumentere for, at vi heller ikke har ret til at være meget mere, i den forstand at de andre også har ret til at få deres fair share af verdenshandelen og verdensøkonomien.
Så på den måde er det jo en god situation.
Ministeren lagde vægt på, at situationen også stiller en masse nye og skarpe krav til os – det er konkurrenceevne og en meget omfattende eksportindsats.
Og jeg vil også kvittere for, at regeringen faktisk har lavet en meget kraftig ekstra eksportindsats i forhold til BRIKS-landene og til de næste lande, som også står på spring.
Jeg synes, det var en meget interessant oplysning, ministeren kom med om Afrika, for vi har det der billede af Afrika som et nærmest fortabt kontinent, hvor man kun slås.
Men tænk sig, hvis det nu er rigtigt – og jeg tror, det er rigtigt, for vi har allerede i dag tal for, at på store områder er væksten meget voldsom – at det måske er det område, der har den største økonomiske vækst i de kommende år.
Så er det jo vældig vigtigt, at vi får forenet vores fokus på fattigdomsbekæmpelse i vores bistandspolitik, men også får koblet handelspolitikken på og får hjulpet danske virksomheder til også at være med i den proces – til fordel for udviklingslandene, men altså selvfølgelig også til fordel for Danmark og danske virksomheder.
Det er jo en af de nye udfordringer, vi står over for, og som jeg synes er spændende, også i forhold til strategien, og som også reflekteres i det forslag til vedtagelse, som jeg om lidt skal fremsætte på vegne af forespørgerne.
Så vil jeg sige, at EU er nøglemotoren i den her indsats, og det vil jo sige, at vi skal bruge mange flere kræfter – måske ikke mange flere, men vi skal fortsat bruge mange kræfter i EU for at påvirke politikken.
Vi skal også gøre noget selv, men der er ingen tvivl om, at der, hvor det vil rykke i forhold til WTO, og der, hvor det virkelig vil rykke i forhold til at bekæmpe protektionisme og skabe markedsadgang, er via EU.
Når jeg har sagt EU, synes jeg også, jeg vil tage de lidt mere kritiske briller på, for der er jo en tendens i EU, i retning af at man bliver lidt defensiv: Vi giver os ikke, hvis I ikke giver jer.
Og den politik kan der argumenteres for, men det vil i hvert fald ikke være en, man skal dyrke, og Danmark skal i hvert fald ikke dyrke den.
For vores grundlæggende interesse – noget, der vil være til fordel for os selv, men også til fordel for de fattigste i verden – er i virkeligheden at bekæmpe protektionisme.
Ministeren var inde på WTO og også de videre forhandlinger på AVS-området.
Selv om det lyder lidt teknisk, vil jeg sige, at for nogle år siden havde vi en debat her i Folketinget, hvor vi fastlagde mandatet til AVS-forhandlingernes afslutning, og det synes jeg var et godt mandat.
Det er et mandat, der virkelig tager hensyn til ulandene, og jeg vil bare stærkt opfordre ministeren til at køre videre efter den linje, hvor vi virkelig kan vise, at vi ikke alene vil fremme handelen, men at vi fortsat og stærkt vil kæmpe for, at det sker på de fattigste landes præmisser.
Så vil jeg nævne arbejdstagerrettigheder og ILO-konventioner og sige, at i forhold til Bangladesh og katastrofen i Dhaka inden for tekstilproduktionen er det jo bare det sidste eksempel på, at vi her de senere år har fået en proces, hvor vi har flyttet arbejdspladser ud til nogle arbejdsvilkår, også nogle miljøvilkår, som ofte er for ringe.
Og det er en helt afgørende opgave, i hvert fald for SF, at få miljø, arbejdsmiljø og arbejdstagerrettigheder til at hænge sammen.
Jeg skal på vegne af Venstre, Socialdemokratiet, Dansk Folkeparti, Det Radikale Venstre, Det Konservative Folkeparti og SF, fremsætte følgende forslag til vedtagelse: Forslag til vedtagelse
»Folketinget opfordrer regeringen til at placere Danmark blandt ledende kræfter i arbejdet for liberalisering af verdenshandelen og modvirke protektionisme.
Fremme af fri og fair international handel skal komme hele verdensøkonomien – ikke mindst de fattigste lande – til gode.